सर्वेक्षण में खेल की दुनिया में लोगों की पहली पसंद बने मास्टर ब्लास्टर सचिन तेंदुलकर। दो दशकों से भारतीय बल्लेबाजी की धुरी रहे सचिन तेंदुलकर को 47.92 प्रतिशत मत मिले, जो इस बात के गवाह हैं कि देश की आधी जनता की नजर में सचिन सबसे बड़े हीरो हैं। आखिर हो भी क्यों न, रिकार्डों के बादशाह के नाम से मशहूर तेंदुलकर अंतरराष्ट्रीय क्रिकेट में बीस बरस पूरे करने के अलावा वनडे क्रिकेट में 17000 और अंतरराष्ट्रीय क्रिकेट में 30000 रन पूरे करने वाले दुनिया के पहले बल्लेबाज भी हैं। श्रीलंका के खिलाफ अहमदाबाद के मोटेरा के सरदार पटेल स्टेडियम पर कदम रखते ही तेंदुलकर ने टेस्ट क्रिकेट में 20 बरस पूरे करने वाला पहला भारतीय बल्लेबाज बनने का गौरव पाया। क्रिकेट में दो दशक से से भी ज्यादा का सफर बिता चुके सचिन विवादों में कभी नहीं फंसे। सचिन को जब उनकी उम्र और चोटों की वजह से चुका हुआ कहा गया तो सचिन ने उसका जबाव अपने बल्ले से दिया। कई मैचों में अपने बलबूते भारतीय क्रिकेट की नैया पार कराने वाले तेंदुलकर के प्रशसंक दुनिया भर में हैं। क्रिकेट की दुनिया के महानतम तेज गेंदबाजों में से ग्लैन मैकग्रा ने एक बार सचिन के बारे में कहा था कि वह बल्ले को ऐसे पकड़ते हैं जैसे टूथपिक पकड़ते हैं। सचिन ऐसे खिलाड़ी हैं जो किसी भी गेंद को सीमारेखा तक पहुंचाने का माद्दा रखते हैं। आप सचिन की महानता की क्षमता इसी से तौल सकते हैं कि क्रिकेट की दुनिया के सर्वश्रेष्ठ फिरकी गेंदबाजों में से एक शेनवॉर्न ने कहा था कि मुझे सपने आते हैं कि मेरी गेंदों वह छक्के जड़ रहा है।